
הצעה לסדר בדיון מהיר, חה"כ מ' פרוש: סדנאות של כת הסיינטולוגיה במפעל "זוגלובק"

היו"ר יעקב ליצמן:

	אני פותח את הדיון בנושא: הצעה לסדר בדיון מהיר, של חבר הכנסת מאיר פרוש: סדנאות של כת הסיינטולוגיה במפעל "זוגלובק". 
	  
	אני מבקש מחבר הכנסת פרוש להציג את הנושא.

מאיר פרוש:

	 אנחנו נמצאים פה, ברשותך אדוני היושב-ראש, במסגרת פנייה שלי ליושב-ראש הכנסת לדיון מהיר בבעיה שלפי הפרסומים מתקיים במפעל "זוגלובק" בשלומי סדנאות של כת הסיינטולוגיה. על פי עדויות של עובדים בעבר, אולי גם בהווה, לא רק שיש שם סדנאות אלא גם מאלצים אותם להשתתף בסדנאות תחת איום של פיטורין. אני מציע שנשמע את העובדים.

	הכנסת נדרשה פעם לנושא הזה. היתה פעם ועדה בראשותה של חברת-הכנסת מרים גלזר-תעסה. היא כתבה דו"ח בה' בשבט התשמ"ז-1987 לשר החינוך והתרבות דאז מר יצחק נבון. בדו"ח הוועדה הבין-משרדית לבדיקת נושא הכתות הסיינטולוגים מככבים שם. אם הזמן יאפשר לי אני יכול בהחלט לצטט דברים מהדו"ח על אותה כת ומה שהם עושים וגורמים למשפחות. הדו"ח הזה, שהוא בן 20 וכמה עמודים, מדבר על דברים גרועים ביותר שהכת הזאת מסוגלת להביא על אנשים.

	אני יודע שבמדינות רבות בעולם הוציאו את הכת הזאת מחוץ לחוק. שאלה כזאת עמדה בפני הוועדה.

אילן גילאון:

	 באילו מדינות?

מאיר פרוש:

	 מיד אומר לך באילו מדינות הוציאו אותם מחוץ לחוק.

אליהו בן-מנחם:

	אנחנו רוצים לשמוע איפה. 

מאיר פרוש:

	 בגרמניה. אני עומד על כך שיש מדינות שהוציאו אותם מחוץ לחוק.

	אני רוצה גם לומר שאותה ועדה שישבה בתשמ"ז-1987 דנה בנושא הזה. היא לא הגיעה למסקנה במפורש בעניין הזה. אבל אני חושב שהוועדה צריכה לטפל בכל ההיבטים שקשורים לכת הזאת ובפעולותיה. עצם הדבר שמחייבים עובדים להשתתףך בסנדאות - - -

אליהו בן-מנחם:

	אם יש דבר כזה, זה אסור.

מאיר פרוש:

	 אני חושב שאסור שהם יעשו את זה. לא יכול להיות מצב שמחייבים עובדים. בוודאי ובוודאי לא יכול להיות מצב שמאיימים לפטר עובדים ואולי גם מפטרים.

היו"ר יעקב ליצמן:

	תודה רבה.

	נציג חברת "זוגלובק" יורם הרוש, בבקשה.

יורם הרוש:

	אני אתייחס רק למה שאמר חבר-הכנסת מאיר פרוש. עקרונית, אני לא יודע כל כך מה זה סיינטולוגיה. אני לא שייך לאנשי הסיינטולוגיה, שאני מבין שהם יושבים כאן מולי. אני מייצג את חברת "זוגלובק" בנושא: האם פוטרו עובדים או איימו על עובדים שיעסקו בכל מיני דברים שהם לא רוצים. 

	עקרונית, לנושא הזה אין שום שחר. היו בדיקות של ההסתדרות בעקבות הכתבה שהיתה בעיתון ויש פה דו"ח של מזכיר ההסתדרות המרחבית בגליל המערבי. גם אתמול בלילה היתה בדיקה של משרד העבודה והרווחה במפעל, ראיינו עובדים, בדקו ומצאו שאין שחר לטענה הזאת. אני מקווה שהם יציגו בוועדה את הדו"ח שלהם.

	אם טוענים שפוטרו עובדים על רקע של כפייה, בואו נציג מי העובדים שטוענים שהם פוטרו ואני אתייחס לגופו של עניין. מי שטוען שפוטר על רקע של השתייכות לכת או לדת או למשהו אחר, בואו נדון בכל מקרה לגופו.

אליהו בן-מנחם:

	יש לי הערה. אנחנו לא נכנסים פה לנושא הסיינטולוגיה. רובנו לא יודעים מה זה, זה לא ענייננו. אם אילצו עובד להיכנס לקורסים כאלה ואחרים, שלא מקובלים עליו, כמו סיינטולוגיה וכו', אם ניסו לפטר עובד בשל כך, זה אסור, ועל זה אנחנו דנים. 

היו"ר יעקב ליצמן:

	הרב סורוצקין, בבקשה.

אליעזר סורוצקין:

	אני רוצה להתייחס, ברשותכם, לשתי נקודות. העלו פה את נושא הסיינטולוגיה שבאמת הוא לא יידון פה היום. 

אילן גילאון:

	 את מי אתה מייצג?

אליעזר סורוצקין:

	אני מייצג ארגון "לב לאחים". זה ארגון שעוסק בנושא של כתות. 

יוסף פריצקי:

	 הם מכניסים מכות - - -

אליעזר סורוצקין:

	אני מצפה לקצת יותר נימוס מחברי הכנסת. הזמינו אותי פה לוועדה למסור דיווח. 


היו"ר יעקב ליצמן:

	חבר-הכנסת פריצקי, הוא לא יושב פה על כסא נאשם. הכת הזאת היא נאשמת. 

יוסף פריצקי:

	 אף אחד לא יושב על כיסא אישום. אתה לא בית משפט. תפסיק לדבר כך.

היו"ר יעקב ליצמן:

	עוד פעם אחת אתה פותח את הפה, אתה יוצא מכאן. חוצפן שכמוך.  

	הרב סורוצקין, בבקשה.

אליעזר סורוצקין:

	אני חוזר ואומר, יש פה נושא של עצם הכתות.

אילן גילאון:

	 הוא מההסתדרות? או מארגון אמהות עובדות? הוא מויצ"ו? 

יוסף פריצקי:

	 אנחנו לא יודעים מי האנשים האלה? 

היו"ר יעקב ליצמן:

	יש הצגה, כולנו יודעים זאת.

אליעזר סורוצקין:

	אני חוזר ואומר, יש נושא הכתות שהוא נושא חמור בפני עצמו. לא אנחנו אמרנו את זה, אמרה את זה ועדת הכנסת בראשות חברת-הכנסת גלזר-תעסה שחיוותה דעתה גם בנושא הסיינטולוגיה. אני חושב שהדברים שכתובים שם הם מספיק חמורים. מאז התכנסו ועדות הכנסת כשאנחנו הוזמנו להעיד בהן כאנשים שמבינים בעניין. הוזמנו מספר פעמים על ידי מספר ועדות. למה לא מיישמים את הדו"ח של ועדת גלזר-תעסה, אני באמת חושב שלא זה הנושא המרכזי כעת. הנושא שעומד על הפרק זה מפעל "זוגלובק". שוחחו אתנו והגישו תלונות בעקבות מספר כתבות שהיו בעיתונים. 

אילן גילאון:

יש שמות של אנשים?

אליעזר סורוצקין:

	מספר עובדים פנו אלינו בתלונות קשות ביותר שדרשו מהם להשתתף בפעילות של הסיינטולוגיה.

אילן גילאון:

	 אחד מהם הוא אדווארדו קרפוס במקרה?


יוסף פריצקי:

	לא, טעית. זו כת אחרת. 

היו"ר יעקב ליצמן:

	חבר-הכנסת יוסף פריצקי, איזו הצגה אתה עושה. 

יוסף פריצקי:

	 אני עוד עושה את ההצגה? ועדת הכנסת דנה על סכסוך עסקי בתוך מפעל. זו הרי האמת.	
היו"ר יעקב ליצמן:

	חבר-הכנסת פריצקי, תן לו לסיים.

אליעזר סורוצקין:

	מספר עובדים פנו אלינו בעדויות קשות ביותר. אנחנו יכולים להציג אותם לפני הוועדה. נמצא פה עובד אחד ואפשר לשמוע אותו. אני מציע לשמוע את העובד לפני שהולכים הלאה.

היו"ר יעקב ליצמן:

	יהושע אורמלנד, בבקשה.

יהושע אורמלנד:

	אני עבדתי במפעל "זוגלובק" כמנהל אחזקה אחת-עשרה שנה.

היו"ר יעקב ליצמן:

	איפה אתה גר?

יהושע אורמלנד:

	אני גר בנהריה. בתחילה השתתפתי בכל מיני סדנאות והרצאות אישיות עם חנן בחדרו ובקבוצה בנושא של הסיינטולוגיה. לאחר תקופה מסויימת הפסקתי ללכת למפגשים האלה בכל מיני אמתלאות, תקלות ובעיות ויש לי עבודה ואני עסוק. חנן התחיל לרדת עלי.

היו"ר יעקב ליצמן:

	מי זה חנן?

יהושע אורמלנד:

	חנן זוגלובק, מנהל המפעל בפועל. הוא התחיל לרדת עלי כשנה על מנת שאקח את רגליי ואתפטר. מאחר והוא ראה שאני לא עושה את זה, הוזמנתי למשרד על ידי אחת הפקידות שם והגישו לי מכתב פיטורין ופוטרתי מעבודתי.

מאיר פרוש:

	 עטפו את זה במשהו אחר? את הפיטורין עטפו בסיבה אחרת?



יהושע אורמלנד:

	לא עטפו את זה בשום דבר. אין שום סיבה.

מאיר פרוש:

	 כמה שנים עבדת שם?

יהושע אורמלנד:

	אחת עשרה שנה עבדתי במפעל. 

היו"ר יעקב ליצמן:

	מה כתוב במכתב הפיטורין?

יוסף פריצקי:

	 בדרך כלל מפטרים מטעמים דתיים עובדים מצטיינים. היית עובד מצטיין? ככה זה קרה ב"ויטה". ב"ויטה" פיטרו עובד מצטיין. אני רוצה לדעת אם הוא היה עובד מצטיין. 

מאיר פרוש:

	 הם הבטיחו להצביע מרצ. 

אליהו בן-מנחם:

	אני הגעתי לכנסת גם כפועל. הייתי הרבה מאוד שנים יושב-ראש ועד העובדים. בהרבה מאוד מקרים במפעלים עושים קורסים והשתלמויות בכל מיני דברים כדי לשפר את הידע של העובד, בנושאים כללים ובנושאים לא כלליים. האם אתה יכול לפרט מה זה סיינטולוגיה, מה הכניסו לך שם, מה אילצו אותך לעשות? 

יהושע אורמלנד:

	דברים שלא קשורים בכלל לניהול העבודה. 

אליהו בן-מנחם:

	מה למשל? אתה לא יכול לקבוע. אולי זה ניהול. אולי הם חושבים שכך ישפרו את יחסי האנוש וכל מיני דברים אחרים. תן דוגמה. 

מאיר פרוש:

	 יש עוד עובדים שפוטרו?

יהושע אורמלנד:

	כן. 

מאיר פרוש:

	 כמה עובדים פוטרו מהסיבה הזאת?


יהושע אורמלנד:

	עוד שישה עובדים.

אליהו בן-מנחם:

	אם מחר יפטרו 100 עובדים, אפשר גם להגיד שזה בגלל הסיינטולוגיה. אני שאלתי שאלה, אני רוצה תשובה.

היו"ר יעקב ליצמן:

	הוא הסביר לך מה שהוא הסביר. 

אליהו בן-מנחם:

	הוא לא הסביר. אני רוצה לדעת מה לימדו אותך?

יהושע אורמלנד:

	מה הקשר בין בצל וכיפות ועבודה לניהול?

אליהו בן-מנחם:

	מה זאת אומרת. אני לא מבין.

יהושע אורמלנד:

	גם אני לא מבין. לימדו אותי פה אנשים אמיתיים ופה אנשים מרחפים וכל מיני שטויות ושגעונות של המוח. זה קשור לניהול?
  
אליהו בן-מנחם:

	אדוני היושב-ראש, אני רוצה לשמוע מישהו מהמפעל על מה הוא פוטר.

זאב לוי:

	זה משהו לא הוגן. מדובר ב-1,500 עובדים. מכפישים את השם שלנו.

יוסף פריצקי:

	 מי אתה, אדוני?

זאב לוי:

	אני עובד ב"זוגלובק", ואני חושב שקורה פה משהו לא הוגן. מנהל התפעול רוצה להגיב על המקרה הספציפי הזה. 

יוסף פריצקי:

	 סליחה, אדוני היושב-ראש, יושב-ראש ועד העובדים פה. אולי נשמע אותו?
  
היו"ר יעקב ליצמן:

	אני לא רוצה לשמוע אותו. 
אמיר לוי:

	כדי שהדיון יתנהל בצורה נכונה, אני רוצה שקודם כל נציגי "זוגלובק" יגיבו לטענה הזאת ואחרי זה אני אדבר.

אליהו בן-מנחם:

	הנושא הוא לא סיינטולוגיה, אדוני. הנושא הוא פיטורי עובדים או לא פיטורי עובדים. 

היו"ר יעקב ליצמן:

	מותר לי לשמוע אותו? אני רוצה לשמוע אותו.
 
אילן גילאון:

	 הצעה לסדר, אדוני. אני רוצה לדעת במה אנחנו דנים. אנחנו דנים בדיון המהיר שביקש חבר-הכנסת פרוש.

היו"ר יעקב ליצמן:

	בנושא סדנאות של כת הסיינטולוגיה במפעל "זוגלובק". 

אליהו בן-מנחם:

	אולי פיטרו אותו על דבר אחר. אני רוצה לשמוע את מנהל המפעל. מה מעניין אותי סיינטולוגיה עכשיו.

היו"ר יעקב ליצמן	

תקרא מה שכתוב. לא כתוב פיטורים. הדיון הוא סיינטולוגיה ב"זוגלובק".

אמיר לוי:

	אנחנו רואים את הדיון הזה מלכתחילה כרדיפה דתית, שיתוף פעולה עם ארגון "לב לאחים", ארגון חרדי קיצוני עם פרוש וכל האנשים האלה. רודפים אותנו.

היו"ר יעקב ליצמן:

	על מה הרדיפה?

אמיר לוי:

	זו רדיפה דתית נגד הסיינטולוגיה. הדיון פה הוא לא "זוגלובק". "לב לאחים" רודפים אותנו במשך שנים. אנו דורשים ממשרדי הממשלה להפסיק את המימון לגוף הזה. אנחנו מוחים על האפליה הדתית, אנחנו מוחים על הגזענות הזאת. אני אזרח, אני קצין בצה"ל, אני הגעתי לפה ממילואים בגלל הרדיפה הדתית. אנחנו מוחים.

מאיר פרוש:

	 תתחזק בדת.

אמיר לוי:

	זו דת שלי.
היו"ר יעקב ליצמן:

	תרחף באוויר.

יורם הרוש:

	אני עבדתי עם יהושע שבע או שמונה שנים יחד. 

מאיר פרוש:

	 שבע השנים הטובות?
 
יורם הרוש:

	הטובות. 

מאיר פרוש:

	 למה פיטרו אותו?

יורם הרוש:

	בוא נגיע לזה. 

יוסף פריצקי:

	 מפטרים רק עובדים מצטיינים. 

יורם הרוש:

	יהושע ואני עבדנו יחד כשבע שנים. אני הייתי מנהל התיפעול, עדיין מנהל התיפעול, ויהושע מנהל אחזקה. כמנהל אחזקה, יהושע היה אחראי על כך שכל המכונות יתפקדו, כל בתי הקירור יעבדו, לאפשר למפעל לייצר. יהושע הוא תושב נהריה. אני מכיר אותו גם מנהריה. נדמה לי שהוא אב לחמישה או שישה ילדים.  כשנתיים לפני שיהושע פוטר הוא נסע לתאילנד. נסע לטייל וחזר משם עם מאהבת.  

אילן גילאון:

	 זה לא רלוונטי, זה לא קשור.

יורם הרוש:

	תיכף תראה שזה קשור. 

מאיר פרוש:

	 הוא הפסיק לעבוד?

יורם הרוש:

	כן. הוא נסע לשם חמש פעמים במהלך שנתיים, וזה הפריע לו לתפקד. הוא התחיל לריב אתי. רמת התחזוקה ירדה. הדברים הגיעו לכך שהבאתי קבלן למחלקת המשלוח ואמרתי ליהושע בתור מנהל אחזקה: אתה לא נכנס למשלוח כי כמות התקלות שם היא בלתי נסבלת. הקבלן פתר לנו שם את בעיית התקלות. יהושע אורמלנד פוטר על רקע מקצועי והתנהגותי גם.
היו"ר יעקב ליצמן:

	וגם שישה העובדים הנוספים?

יורם הרוש:

	אני לא יודע מי השישה. יציגו אותם, אני אתייחס אליהם. 

	שנה לפני שיהושע פוטר הוא התפרץ בתוך המשרד שלי בצעקות על רקע של עבודה. אני פניתי לחנן זוגלובק בבקשה לפטר את יהושע, שאני לא מוכן לעבוד אותו.

מאיר פרוש:

	 כל השישה נסעו לתאילנד?

יורם הרוש:

	אני מחכה לשמוע מי השישה, אני אתייחס אליהם. כרגע דובר על יהושע, אני מתייחס אל יהושע. 

אילן גילאון:

	 הוא נדרש להשתתף באיזשהו קורס של סיינטולוגיה?

יורם הרוש:

	אני לא יודע מה זה סיינטולוגיה. אם מישהו יהיה מוכן להסביר לי, אני אשמח.

היו"ר יעקב ליצמן:

	תאמין לי שזה מיותר.
    
יורם הרוש:

	אף עובד ב"זוגלובק" לא אולץ לשום דבר. 

	יהושע היה צריך להיות מפוטר שנה קודם. חנן זוגלובק ביקש ממני בגלל שיש לו שישה ילדים להוריד את הראש ולהשאיר אותו.

מאיר פרוש:

	 אתה לא השתתפת בסדנה? יש לי פה רשימה של כל אלה שהשתתפו בסדנה. חיה פלדמן, יגאל עמר. 

יורם הרוש:

איזו סדנה?  השתתפתי בקורס. . T.Q.M ואיזו, כל מיני קורסים.

יוסף פריצקי:

	בוא ספר מה חשבון הבנק שלך, מה אתה עושה אחר הצהרים. 
 

אילן גילאון:

	 אדוני היושב-ראש, מאשימים את האנשים האלה במשהו מסויים. תוכיחו את מה שאתם אומרים. הם לא צריכים להוכיח שהם לא עשו את זה. 

אליעזר סורוצקין:

	ועדה בין-משרדית עשתה את זה כבר. 

אבי פדרמן:

	אני אזרח, עושה סיינטולוגיה, מצביע ש"ס ובא מבית הכנסת היום בבוקר.

היו"ר יעקב ליצמן:

	זה לא מעניין אותי. 

מאיר פרוש:

	 את חבר-הכנסת פריצקי מעניין אם הוא התפלל בבוקר. 

אילן גילאון:

	 אני רואה שאין סיבה לדיון הזה. זה דיון שמבזבז את זמננו ואת כספי המדינה. 

היו"ר יעקב ליצמן:

	היות שאנחנו אמורים לעלות למעלה למליאה בשעה אחת-עשרה, אנחנו מסיימים את הישיבה. בשבוע הבא נקיים ישיבה נוספת בנושא הזה. בישיבה ישתתפו נציג המפעל ונציג העובד או העובד שפוטר. 

אילן גילאון:

	 למה ישיבה נוספת? על מה יש פה לדבר? 

היו"ר יעקב ליצמן:

	אנחנו צריכים לסיים את הנושא ולהגיש מסקנות למליאה.

	תודה רבה, ישיבה זו נעולה. 

	הישיבה ננעלה בשעה 11:00
  

  

	


	
 
 








